Tuli oskus ja julgus  Tänane kirikuõpetaja tõdeb, et tema lapsepõlvekodus usust ei räägitud. Abikaasa Signe soovil laskis ta end 1984. aastal toonasel Kadrina õpetajal, 81aastasel Henn Undil ristida ja konfirmeerida. Siis ta mingit  pööret ei tajunud, aga kui nüüd kristlaseks saamist ja 1990. aastal kaheks kuuks Soome usuõpetajate kursustele minekut kuidagi hinnata, ütleb ta: «Kui vagalt öelda, siis Jumal kutsus.»  Kuigi Soome minekus oli tubli annus välismaaihalust, andis ta järgmisel kevadel järele Kadrinasse kirikuõpetajaks määratud Illar Hallastele ja läks uuesti õppima - seekord Usuteaduse Instituuti, ja juba 11. augustil 1991 ordineeriti Tõnu Taremaa diakoniks. Teenimispaigaks sai väike Ilumäe kogudus.   Palju  suhtlust nõudev töö ei ole kerge, praegugi eelistab Tõnu vahel üksi olemist. «Aga olen harjunud. Ju siis Jumal annab ka oskuse ja julguse rahvahulga ees olla. Aastad on õpetanud kiirelt reageerima. Teinekord on jumalateenistusel võõras seltskond rahva sees, nüüd ei lähe ma enam nii kergesti verest välja,» tunnistab Tõnu.  Järgmisteks teenimispaikadeks said Viru-Nigula ja Kunda kogudus, kuni Pärnu praost Enn Auksmann 2006. aastal Tõnu Taremaa Pärnu-Jaagupisse kutsus ja omapoolse tingimuse esitas: õpingud  instituudis tuleb ära lõpetada. 9. märtsil 2007 pühitses peapiiskop Andres Põder Tõnu Taremaa ja ametivend Toomas Nigola õpetajaks.